**FELHÍVÁS**

**Dr. Dulovics Dezső Junior Szimpózium 2018.**

**Tisztelt Címzettek!**

A Magyar Víz- és Szennyvíztechnikai Szövetségnél kiemelten fontosnak tartjuk a fiatal szakemberek támogatását, elismerését, látásmódjuk, újszerű ötleteik megismerését. E gondolat mentén rendezzük meg immár hetedszer a Junior Vízgazdálkodási Szimpóziumot március 22-én.

 A szimpózium elsősorban nyitott, jó légkörű szakmai fórumot kíván nyújtani, ahol megismerhetjük egymás tevékenységét és eredményeit, lehetőség van kapcsolatépítésre, tapasztalatcserére, a vízipari cégek képviselőivel való találkozásra, ami akár a fiatalok munkakeresési és a cégek álláskínálati érdeklődésének jó kapcsolódását is elősegítheti.

Hogy az esemény mindinkább híd lehessen a tudomány és a gyakorlat között, idén szeretnénk a beérkező előadásokat tudományos és gyakorlati szekciók szerint csoportokba válogatni, ennek megfelelően ezúton is bátorítjuk az üzemeltető és tervező kollégák jelentkezését, örülünk, ha minél többen vállalják korszerű gyakorlati megoldásaik bemutatását.

A konferencián értékes díjak kerülnek kiosztásra, az előadásokat több kategóriában is díjazzuk, így szeretnénk lehetővé tenni, hogy a tudomány és a gyakorlat orientált munkák egyaránt elismerést nyerhessenek. A díjak között lesz az előadói kijutás lehetősége a májusban Zágrábban megrendezésre kerülő 10th IWA Eastern European Young Water Professionals konferenciára. Ezen felül a kiemelkedő előadók lehetőséget nyernek kutatási eredményeik publikálására a MaSzeSz Hírcsatornában, valamint a MaSzeSz szakmai konferenciáján is bemutathatják eredményeiket.

A Dr. Dulovics Dezső Junior Szimpóziumra várjuk mindazoknak a 35. életévüket még be nem töltött szakembereknek a jelentkezését, akik **a vízellátás, csatornázás, szennyvíztisztítás, vagy a települési vízgazdálkodás egyéb területén** üzemeltetői, tervezői és/vagy tudományos tevékenységet folytatnak.

A szimpózium időpontja: **2018. március 22.**

Helyszín: **Budapesti Műszaki és Gazdaságtudományi Egyetem (1111 Budapest, Egry József u.20-22.)**

Jelentkezni az[**online jelentkezési lap**](https://docs.google.com/forms/d/e/1FAIpQLSdOOpbogOjSX7qLrTQlhdxFyYyV6QnoGAyJUd1GQv-0cmadyA/viewform?usp=sf_link)kitöltésével **és a tervezési/kutatási feladat egyoldalas összefoglalójának megküldésével** (titkarsag@maszesz.hu ) lehet.

**Előadói jelentkezési határidő: 2018. március 5.**

Minden kedves érdeklődőt, előadót, szakembert szeretettel várunk, így amennyiben lehetséges kérjük, értesítse a Szimpóziumról kollégáit, ismerőseit, diákjait és diáktársait.

Üdvözlettel:

Magyar Víz- és Szennyvíztechnikai Szövetség